Artistes d’Algemesí planten cara al virus
15 de setembre de 2020

‘Maneres de dibuixar el record d’una muntanya. De la fascinació a l’obsessió’ és el títol d’una obra de tècnica mixta sobre paper de cotó de Gemma del’Ou, una jove creadora d’Algemesí, però també sintetitza l’esperit de la mostra ‘Art i Confinament’ que recull obres de 36 artistes de la localitat o estretament vinculats i que han sigut produïdes al llarg dels tres mesos durant els què es va prolongar l’estat d’alarma. La restricció de moviments i la incertesa al voltant de la situació sanitària mai van aconseguir detindre el cabal creatiu. D’alguna manera el va reforçar. “La cultura planta cara al virus”, en paraules d’Alex Villar, comissari de la mostra, “en temps difícils, la pell peculiarment sensible de l’artista recull les emocions i sentiments col·lectius per a convertir-los en imatges, formes i expressions que exorcitzen la frustració i el dolor per a donar-li un cop de puny a la realitat i així, de colp, el costat negre es trenca i entre els seus clavills es va filtrant la llum que ens retorna l’esperança”.

La llum de l’obra de Jordi Machí al costat dels retrats africans de Xavi Ferragut o els paisatges de Toni Roig combinen en el mateix espai amb la dansa de Paula Esteve, els vídeos d’activitats musicals per a xiquets de Rosabel Ferragud o l’edifici metàl·lic a les finestres del qual trauen el cap per aplaudir els seus veïns alçat per l’escultor Juan Vilches.

El consagrat Rafael Armengol, de Benimodo, presenta una medusa de Caravaggio que amenaça uns dibuixos inspirats en José de Ribera com a metàfora del combat al virus que ha provocat la pandèmia internacional. Els veterans Felipe Santamans o Salvador Ribes, tots dos de Guadassuar, acompanyen a la trentena llarga d’artistes d’Algemesí que han aportat les seues creacions per a donar vida a la Sala del Casino Liberal. Anotacions i aquarel·les d’Esteve Adam s’exhibeixen pròxims als dissenys de motocicletes del seu fill Lluís Esteve o de la jove artista Maria Esteve, amb la qual no té relació familiar. Les joies de Marina Coso, la mirada per la finestra de Lucía Bastida o el sorprenent ‘Sant Miquel’ de Jarr componen una mostra forçosament eclèctica però que il·lustra el poderós corrent creatiu que recorre Algemesí.

Una composició del pianista Sergi Pacheco, una peça electrònica de Guillem Vila i una altra per a clarinet d’Adrián Pérez aporten la banda sonora a la mostra.

Paula Trull, Mari Carmen Machí, Gemma Alpuente, Óscar Vázquez, Toni Roig, Sergi Llàcer, Eugeni Alborch, Juan Carlos Forner, Vicent Sancho, Félix Pérez, Ester Blasco, Iris Pardo, Toni Galán, Rubén Caro, Luís Manuel Caballero, Emi Camarasa, María Carbonell i Mireia Torres completen l’elenc de creadors les obres dels quals estaran exposades fins al 25 d’octubre.